La Casa de Cultura de Burjassot acull la presentació del llibre “Lluitant contra l’oblit”, de la periodista Laura Ballester
2025-07-24

La Casa de Cultura de Burjassot acollirà demà, 16 de desembre, a les 19:30 hores, la presentació del llibre “Lluitant contra l’oblit”, de la periodista Laura Ballester, en el qual, a través d’un gran treball de recerca, mostra al públic les causes principals del cas de l’accident de metro més important succeït a Espanya, que va tenir lloc a València el 3 de juliol de l’any 2006 i en el qual 43 persones van morir i 47 més van resultar ferides de gravetat.

La presentació del llibre, amb pròleg de Jordi Évole, serà a càrrec de la també periodista Julia Tortosa i comptarà amb la intervenció de Beatriz Garrote, presidenta de l’Associació de Víctimes del Metro 3 de juliol del 2006 i d’Ana Esplugues, membre també de l’entitat.

Laura Ballester mostra en aquest llibre, d’una manera clara i rigorosa, els antecedents, les conseqüències, l’ocultació de dades, les negligències en el tractament de les proves, la manipulació informativa o les contradiccions judicials del cas. Tot açò mostra el llarg camí que les víctimes de l’accident porten afrontant des de l’any 2006 i com, huit anys després, aquest accident, continua sense tenir responsables.